Losandželosa

Losandželosa (), saukta arī par Eņģeļu pilsētu (the City of Angels) vai saīsināti par L.A., ir pilsēta ASV dienvidrietumos pie Klusā okeāna. Tā ir lielākā Kalifornijas štata pilsēta un otrā lielākā ASV pēc Ņujorkas. Pilsēta ir kultūras un ekonomikas centrs Losandželosas-Longbīčas-Santaanas metropolē, kurā dzīvo 12,9 miljoni iedzīvotāju. Pašā pilsētā dzīvo 3,83 miljoni cilvēku. Pilsēta tika dibināta 1781. gadā, bet pilsētas tiesības tā ieguva tikai 1850. gadā.

Losandželosa ir viens no biznesa, starptautisko darījumu, izklaides, kultūras, modes, zinātnes, tehnoloģiju un izglītības centriem visā pasaulē. Tajā ir augsti attīstītas kino un populārās mūzikas nozares. Pilsētas robežās atrodas Holivuda. Bez pasaules mēroga izklaides industrijas kompānijām (20th Century Studios, Paramount Pictures), Losandželosa ir mājvieta militārās rūpniecības kompānijai Northrop Grumman un naftas kompānijai Occidental Petroleum.

Losandželosā atrodas arī vairākas universitātes, no kurām pazīstamākās ir Dienvidkalifornijas Universitāte un Kalifornijas Universitāte Losandželosā (UCLA).

Ar relatīvi vāji attīstīto sabiedrisko transportu, Losandželosa ir viena no visvairāk "automobilizētākajām" pilsētām pasaulē — vidēji katram autovadītāja tiesību īpašniekam ir 1,8 automašīnas. Liels auto daudzums rada ievērojamu gaisa piesārņojumu — smogu.

Losandželosā atrodas viena no lielākajām ASV lidostām Losandželosas starptautiskā lidosta.

Losandželosā divreiz ir notikušas olimpiskās spēles: 1932. un 1984. gadā. Tāpat tā bija viena no 1994. gada FIFA Pasaules kausa norises vietām.

Vēsture 
Pirms eiropiešu ierašanās apvidu apdzīvoja tongvas cilts indiāņi. 1542. gadā spāņu uzdevumā apvidu apmeklēja portugālis Huans Rodrigess Kabriljo (Juan Rodríguez Cabrillo).

1771. gadā Hunipero Serra (Junípero Serra) nodibināja San Gabriel Arcángel apmetni mūsdienu Montebello pilsētā. 1781. gada 4. septembrī 46 spāņu ieceļotāji apmetās mūsdienu Losandželosas vietā, nosaucot pilsētiņu par El Pueblo de Nuestra Señora la Reina de los Angeles del Río de Porciúncula. Pilsētu dibināja Felipe de Neve. 1820. gadā pilsētiņā bija 650 iedzīvotāji. 1821. gadā Losandželosa tika iekļauta Meksikas sastāvā pēc Meksikas neatkarības kara.

ASV-Meksikas kara (1846—1848) rezultātā Losandželosa un pārējā Kalifornija nonāca ASV kontrolē, bet 1848. gadā sākās Kalifornijas zelta drudzis, kas pilnībā pārvērta apkārtni. 1850. gadā Losandželosa ieguva pilsētas tiesības.

1876. gadā pilsētā ienāca dzelzceļš. 1892. gadā apkārtnē tika atklāta nafta un 1923. gadā Losandželosā ieguva ceturtdaļu visas pasaules naftas.

20. gadsimta 20. gados pilsētā sāka attīstīties kino rūpniecība.

Otrā pasaules kara laikā pilsētas japāņu iedzīvotāji tika internēti uz speciālām nometnēm.

1969. un 1992. gadā pilsētā notika rasistiski motivēti ielu nemieri, bet 1994. gadā — zemestrīce.

Sports 
Losandželosā ir bāzēti vairāki Ziemeļamerikas profesionālo sporta līgu klubi: Losandželosas "Dodgers" (MBL; beisbols), Losandželosas "Kings" (NHL; hokejs), Losandželosas "Clippers" (NBA; basketbols), Losandželosas "Lakers" (NBA; basketbols), Losandželosas "Sparks" (WNBA; basketbols), Losandželosas "Rams" un Losandželosas "Chargers" (NFL; amerikāņu futbols).

Divas pilsētā bāzētas universitātes sacenšas NCAA pirmajā divīzijā: Dienvidkalifornijas "Trojans" un Kalifornijas Universitātes Losandželosā "Bruins".

Latvieši 
Vairāk nekā 40 gadu (1950—1993) Losandželosā nodzīvoja latviešu rakstnieks un dzejnieks Anšlavs Eglītis. Losandželosā miris arī latviešu operdziedonis Ādolfs Kaktiņš (1885—1965).
Losandželosā dzimis politologs Nils Muižnieks (1964), Latvijas Republikas īpašo uzdevumu ministrs sabiedrības integrācijas lietās, Eiropas Padomes Cilvēktiesību komisārs (2012). No 1962. līdz 1980. gadam Kalifornijas Universitātē Irvainā (UC Irvine) strādāja gleznotāja Vija Celmiņa.

Iedzīvotāji

Cilvēki 

Losandželosā dzimuši:
 Leonardo Di Kaprio (Leonardo Di Caprio, 1974) — aktieris
 Andželīna Džolija (Angelina Jolie, 1975) — aktrise
 Meriona Džonsa (Marion Jones, 1975) — vieglatlēte
 Brets Īstons Elliss (Bret Easton Ellis, 1964) — rakstnieks
 Džodija Fostere (Jodie Foster, 1962) — aktrise
 Dastins Hofmans (Dustin Hoffman, 1937) — aktieris
 Džons Keidžs (John Cage, 1912—1992) — komponists
 Merilina Monro (Marilyn Monroe, 1926—1962) — aktrise
 Lerijs Nivens (Larry Niven, 1938) — rakstnieks
 Mērija Keita un Ešlija Olsenas (Mary-Kate and Ashley Olsen, 1986) — aktrises
 Gvineta Paltrova (Gwyneth Paltrow, 1972) — aktrise
 Edlejs Stīvensons (Adlai Stevenson, 1900—1965) — politiķis

Galerija

Atsauces

Ārējās saites 

 Pilsētas mājaslapa 

 
Olimpiskās norises vietas vieglatlētikā